Uznesenie Európskeho parlamentu o usmerneniach pre postup prijímania rozpočtu na rok 2007 - oddiely II, IV, V, VI, VII, VIII (A) a VIII (B) a o predbežnom návrhu odhadu rozpočtu Európskeho parlamentu (oddiel I) pre postup prijímania rozpočtu na rok 2007 (2006/2021(BUD))



Úradný vestník 291 E , 30/11/2006 S. 0311 - 0318



P6_TA(2006)0090 Usmernenia pre rozpočet na rok 2007 (Oddiely II, IV, V, VI, VII, VIII (A) a VIII (B)) Uznesenie Európskeho parlamentu o usmerneniach pre postup prijímania rozpočtu na rok 2007 – oddiely II, IV, V, VI, VII, VIII (A) a VIII (B) a o predbežnom návrhu odhadu rozpočtu Európskeho parlamentu (oddiel I) pre postup prijímania rozpočtu na rok 2007 (2006/2021(BUD)) Európsky parlament, - so zreteľom na článok 272 Zmluvy o ES, - so zreteľom na rozhodnutie Rady 2000/597/ES, Euratom z 29. septembra 2000 o systéme vlastných zdrojov Európskych spoločenstiev [1], - so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev [2], - so zreteľom na Medziinštitucionálnu dohodu zo 6. mája 1999 medzi Európskym parlamentom, Radou a Komisiou o rozpočtovej disciplíne a o zlepšení rozpočtového postupu [3] a najmä na jej bod 26, - so zreteľom na štvrtú správu generálnych tajomníkov inštitúcií z mája 2005 o vývoji, pokiaľ ide o okruh 5, - so zreteľom na všeobecný rozpočet Európskej únie na rozpočtový rok 2006, - so zreteľom na Výročnú správu Dvora audítorov za rozpočtový rok 2004 o plnení rozpočtu, spolu s odpoveďami inštitúcií [4], - so zreteľom na správu Výboru pre rozpočet (A6-0058/2006), A. keďže rozpočet na rok 2007 predstavuje prvý rok nového finančného rámca a rokovania o novom finančnom výhľade na roky 2007 – 2013 a ani Medziinštitucionálna dohoda sa ešte neuzatvorili, B. keďže je nutné upevniť rozšírenie z roku 2004 a keďže pokračovali prípravy na budúce rozšírenie tak, aby sa zabezpečilo, že k 1. januáru 2007 bude všetko pripravené, C. keďže v tomto štádiu ročného postupu očakáva rozpočtový orgán návrhy ďalších inštitúcií, pokiaľ ide o odhady ich administratívnych potrieb, Všeobecný rámec 1. poznamenáva, že pri neexistencii dohody o novej Medziinštitucionálnej dohode (MD) medzi Európskym parlamentom, Radou a Komisiou na obdobie rokov 2007 – 2013, sa v zásade uplatní bod 26 súčasnej MD; ak by sa niektorá z inštitúcií vyslovila proti súčasnej MD, uplatnia sa ustanovenia Zmluvy o ES (čl. 272); 2. v marci 2006 očakáva podrobnú správu generálnych tajomníkov o vývoji, s ohľadom na okruh 5, ktorá by mala slúžiť ako základ pre posudzovanie predbežného návrhu rozpočtu na rok 2007; 3. zdôrazňuje, že návrh rozpočtu na rok 2007 by mal zohľadniť pristúpenie Rumunska a Bulharska od 1. januára 2007; 4. berie na vedomie zavedenie účtovníctva zohľadňujúceho časové rozlíšenie vo všetkých inštitúciách počínajúc od finančných výkazov na rozpočtový rok 2005; domnieva sa, že tento postup zabezpečí zjednodušený a harmonizovanejší prístup na účely porovnávania; 5. víta, že Rada, Európsky parlament a Ombudsman zaviedli novú nomenklatúru; vyzýva všetky ostatné inštitúcie, aby z dôvodu jasnosti a porovnateľnosti prijali tú istú nomenklatúru; žiada ostatné inštitúcie, aby uviedli, či sa domnievajú, že by sa nová nomenklatúra mala pozmeniť alebo upraviť tak, aby sa zohľadnili ich osobitné administratívne požiadavky; 6. vyjadruje ľútosť nad oneskorením prijímania zamestnancov z desiatich nových členských štátov a očakáva, že prijímanie sa ukončí čo najskôr, najneskôr však do decembra 2006; 7. poznamenáva, že v priebehu rokov sa počty zamestnancov inštitúcií zvýšili vytvorením viacerých ďalších pracovných miest; domnieva sa, že predloženiu každej požiadavky na prijímanie pracovníkov, ktoré priamo nesúvisí s procesom rozširovania, musí predchádzať konsolidácia plánov stavu zamestnancov spolu s preraďovaním zamestnancov; vyzýva všetky inštitúcie, aby zosúladili svoju politiku prijímania zamestnancov; 8. vyzýva všetky inštitúcie, aby predkladali realistické požiadavky založené na odôvodnených potrebách s ohľadom na napätú finančnú situáciu; vyzýva inštitúcie, aby vykonávali svoju činnosť s čo najnižšími nákladmi bez toho, aby znižovali štandard svojej činnosti; 9. domnieva sa, že v malých inštitúciách sa dajú dosiahnuť významné úspory cestou racionálneho spoločného využívania administratívnych a ľudských zdrojov; 10. znovu potvrdzuje, že všetky inštitúcie majú dodržiavať politiku nákupu budov; vyzýva všetky inštitúcie, aby predložili strednodobé plány so zreteľom na politiku týkajúcu sa budov, ktoré budú zohľadňovať všetky finančné aspekty i právne úpravy a zároveň prihliadať na budúce požiadavky menších inštitúcií a na prípadné potenciálne spoločné využívanie služieb a zdrojov; 11. požaduje, že vždy, keď je to možné, by inštitúcie mali predložiť komplexnejší viacročný plán odzrkadľujúci budúce politické a ľudské zdroje a potreby týkajúce sa infraštruktúry; 12. poznamenáva, že v priebehu rokov európske inštitúcie neboli schopné presvedčiť občanov Európy, že skutočne zastupujú ich záujmy a očakávania; nedostatočné vedomosti v spojení so slabým uvedomením sťažujú chápanie politík EÚ; je toho názoru, že existujúce informačné služby sa musia zlepšiť a že sa musí vykonať účinná stratégia, dostupná všetkým občanom Európy a stať sa prioritou všetkých inštitúcií; 13. vyzýva všetky európske inštitúcie, aby preskúmali uskutočniteľnosť zriadenia Centra európskych domov v Bruseli využitím existujúcich zdrojov bez vyvolania ďalších rozsiahlych výdavkov; v tomto "srdci Európy" by sa občania EÚ mohli voľne zapájať do rôznych oblastí, vrátane kultúrnych a technických podujatí, vzdelávacích seminárov a výstav s rôznou tematikou; podľa tohto scenára by sa mohol väčší podiel občanov Európy identifikovať s intelektuálnou a kultúrnou rozmanitosťou európskych členských štátov; Európsky parlament 14. potvrdzuje záväzok Európskeho parlamentu naplniť sľuby, ktoré dal občanom EÚ, účinným, hmatateľným a zodpovedným spôsobom, a tým zlepšiť imidž a dôveryhodnosť európskych inštitúcií; 15. zaväzuje sa naplniť svoju zodpovednosť ako jediného demokraticky zvoleného zástupcu obyvateľov EÚ; 16. domnieva sa, že vzhľadom na finančné obmedzenia, ktoré pociťujeme v súčasnosti, by si mal Európsky parlament zachovať svoje stanovisko, pokiaľ ide o limit výdavkov okruhu 5 vo výške 20 %, ktorý si sám stanovil; znovu opakuje, že jeho odhady by mali odzrkadľovať skutočné finančné požiadavky, aby sa zabezpečil riadny a efektívny chod inštitúcií; Rozpočtová disciplína a pridaná hodnota 17. nalieha na administratívu, aby lepšie a účinnejšie využívala zdroje a zabránila duplicite funkcií a obmedzovala činnosti, ktoré neprinášajú pridanú hodnotu vzhľadom na celkové ciele; očakáva väčšiu vnútornú kontrolu výdavkov; 18. vyjadruje ľútosť nad zbytočnými a prehnanými nákladmi v dôsledku rozptýlenia a duplicity činností na troch rôznych pracoviskách, čo prispieva k výrazne neefektívnej štruktúre nákladov; je toho názoru, že je potrebné venovať sa tejto záležitosti s cieľom minimalizovať náklady a vyzýva administratívu, aby konkrétne návrhy predložili do 30. júna 2006; 19. vyzýva administratívu, aby porovnali zmluvy so štandardmi veľkých súkromných spoločností s cieľom zabezpečiť čo najvyšší pomer nákladov a prínosov pre užívateľov so zvláštnym zreteľom na poskytovateľov telekomunikačných služieb, služieb v oblasti počítačovej techniky, poskytovateľov hardvéru a softvéru, stravovacích a športových služieb, dopravných služieb a služieb cestovného ruchu; 20. očakáva správu o pokroku v oblasti interinštitucionálnej spolupráce a žiada generálneho tajomníka, aby vypracoval odporúčania týkajúce sa možností a obmedzení ďalšej hmatateľnej interinštitucionálnej spolupráce; 21. tvrdí, že rozpočtové prostriedky by sa mali vzťahovať na konkrétne činnosti, aby nedochádzalo k rušeniu rozpočtových prostriedkov na konci roka; odporúča, aby sa oblastiam, v ktorých politické rozhodnutia vyvolávajú väčšiu finančnú zaangažovanosť, ako je to v prípade WTO, pridelili dostatočné finančné prostriedky; zdôrazňuje, že vždy, keď je to možné, je potrebné vyhnúť sa opravným rozpočtom a presunom; 22. opäť zdôrazňuje význam uplatňovania zásad riadneho finančného hospodárenia a vyzdvihuje dôležitosť plného uplatňovania tvorby rozpočtu orientovaného na výsledky (Activity Based Budgeting), čo by malo viesť k efektívnejším, transparentnejším, racionálnejším a podrobnejším odhadom; 23. pripomína svoje rozhodnutie vypracovať komplexnejší rozpočet; berie na vedomie zavedenie zrevidovanej nomenklatúry a žiada administratívu, aby pre rozpočet na rok 2007 poskytla príslušnému výboru informácie, ktoré umožnia porovnať rozpočty na rok 2006 a 2007; 24. žiada administratívu, aby určila činnosti, ktoré nie sú prínosom pre jej fungovanie a aby racionalizáciou pracovných metód zvýšila efektívnosť a tak zabezpečila efektívne využívanie peňazí európskych daňových poplatníkov; Rozširovanie 25. opakovane zdôrazňuje, že rozširovanie je naďalej kľúčovou politickou prioritou a zdôrazňuje svoje odhodlanie zabezpečiť, aby prebehlo úspešne; oceňuje úsilie, ktoré vyvinuli inštitúcie pri poslednom rozširovaní a vyzýva ich, aby pokračovali v úsilí o vyriešenie akýchkoľvek nedoriešených administratívnych otázok do konca roka 2006; 26. poznamenáva, že v rozpočte na rok 2006 bola na prípravy pred rozšírením EÚ o Rumunsko a Bulharsko vyčlenená suma 23526000 euro; vyzýva administratívu, aby bola pripravená ponúknuť školiace programy pre pracovníkov z týchto krajín; Informácie 27. súhlasí s generálnym tajomníkom, že Európsky parlament potrebuje silnú a účinnú informačnú stratégiu, ktorá zodpovedá cieľu Parlamentu priblížiť Európu jej občanom; informačné nástroje a stratégie, ktoré neprinášajú očakávané výsledky, by mali byť pozastavené; domnieva sa, že zvyšovanie výdavkov neprináša nutne lepšie výsledky; odporúča, aby sa zapojili všetci poslanci, politické skupiny a administratíva a prevzali zodpovednosť za svoje úlohy v oblasti informácií; 28. popri diskusiách o účinnejšej prítomnosti médií považuje za neodkladné podrobiť preskúmaniu i štruktúru rozpravy; 29. víta novú formu internetovej stránky Europarl, ktorá je zrozumiteľnejšia pre užívateľov a najmä pre neodborníkov; avšak pre uľahčenie každodennej práce poslancov a ich zamestnancov je potrebné vypracovať účinnejšiu a štruktúrovanejšiu prezentáciu pre interné použitie; 30. poukazuje na to, že významné percento občanov EÚ nemá prístup k internetu a nepoužíva ho nevyhnutne na získavanie informácií o politikách EÚ; preto by sa pri posudzovaní informačných nástrojov Európskeho parlamentu mala primerane definovať úloha informačných kancelárií a zosúladiť ich riadenie; mala by sa venovať pozornosť tomu, aby sa predišlo duplicite informácií z rôznych inštitúcií; 31. zdôrazňuje, že by sa mala venovať osobitná pozornosť všetkým informačným projektom, a to nielen s ohľadom na štruktúru ich nákladov, ale aj hodnoty ich obsahu; odporúča, aby sa všetky väčšie publikačné a informačné projekty pripravovali a neustále sledovali na pravidelných schôdzach za účasti a spolupráce politických skupín s cieľom vytvoriť vyrovnané programy zohľadňujúce rôznorodosť názorov; úspech akéhokoľvek projektu bude potrebné merať z hľadiska jeho pozitívneho dopadu na občanov EÚ; Návštevy 32. domnieva sa, že oddelenie návštev Európskeho parlamentu má mimoriadny význam pre poslancov; skupiny návštevníkov predstavujú jediný účinný spôsob, ako môžu poslanci priviesť mienkotvorcov zo svojich volebných obvodov na pracovisko Európskeho parlamentu; vyjadruje preto ľútosť nad veľkým počtom sťažností, ktoré sa týkajú programov pre návštevníkov, najmä v súvislosti s nedostatkom termínov a rozdielom medzi príspevkami a skutočnými nákladmi; zdôrazňuje, že atraktívny a hodnotný program je jednou z priorít na rok 2007; 33. ľutuje, že s vylepšením programu pre návštevníkov sa veľmi mešká a domnieva sa, že by sa nemalo ešte viac odsúvať; pripomína, že na rok 2006 bol na zvýšenie počtu návštevníkov a na náhradu výdavkov vo výške skutočných cestovných nákladov pridelený rozpočet 5000000 euro; 34. vyzýva na zlepšenie činnosti oddelenia návštev v rôznych miestach konania plenárnych schôdzí Európskeho parlamentu a na poskytnutie vhodných a primerane vybavených priestorov na stretnutia; pripomína, že program návštev je jedným z najúčinnejších spôsobov, akými sa občania môžu aktívne zúčastňovať na práci Európskeho parlamentu a tým zlepšiť vnímanie tejto inštitúcie občanmi; 35. domnieva sa, že priamy kontakt s európskymi občanmi prostredníctvom vylepšenia činnosti oddelenia návštev bude mať multiplikačný efekt, ktorý prispeje k zviditeľneniu Európskeho parlamentu medzi občanmi; Podpora poslancov – nastaviť latku vyššie 36. uznáva, že sú pripravené potrebné štruktúry na plnenie cieľov akcie "Nastaviť latku vyššie" (Raising the Game); 37. víta návrhy generálneho tajomníka na konsolidáciu reformy administratívy Európskeho parlamentu "Nastaviť latku vyššie" tak, aby sa zlepšili služby pre poslancov; 38. poznamenáva, že doteraz bol dosiahnutý iba obmedzený počet cieľov a že Európsky parlament zatiaľ naplno nepocítil účinok tejto akcie; 39. očakáva, že do roku 2007 budú ciele tejto akcie úplne splnené a budú uskutočnené potrebné reformy, ktoré zabezpečia pre poslancov praktické a efektívne služby, najmä čo sa týka legislatívnej oblasti, výskumu a jazykového zabezpečenia; 40. podporuje zámer generálneho tajomníka vyhodnotiť stav realizácie tohto projektu; 41. zdôrazňuje, že je absolútne nevyhnutné poskytnúť poslancom väčšiu podporu pri poskytovaní odpovedí na žiadosti dotknutých občanov, ktoré súvisia s každodennými záležitosťami; 42. odporúča ďalšiu podporu "Oddelenia pre písomný styk s občanmi EÚ", aby poslanci mohli lepšie využívať jeho služby; 43. zastáva názor, že zvýšená zodpovednosť Európskeho parlamentu pri legislatívnom rozhodovaní vyžaduje zvýšenie zdrojov vyčlenených na podporu tejto kľúčovej činnosti, najmä čo sa týka výskumu, knižnice a konkrétnych odborných znalostí; 44. vyzýva administratívu, aby uskutočnila prieskum kvality služieb a podpory poskytovanej poslancom a aby predložila poslancom zistenia z tohto prieskumu pred prvým čítaním rozpočtu 2007; žiada generálneho tajomníka, aby zapojil do prieskumu všetkých poslancov, aby sa predišlo akýmkoľvek zavádzajúcim výsledkom; očakáva okamžité návrhy na zlepšenie akýchkoľvek závažných nedostatkov, ktoré sa zistia pri prieskume; 45. žiada, aby sa vypracovala štúdia realizovateľnosti, pokiaľ ide o využívanie voľného softvéru a softvéru z verejne dostupných zdrojov a odbornú prípravu a prípravu pracovníkov potrebnú pre údržbu a bezpečnosť tohto softvéru; Štatút asistentov poslancov 46. zdôrazňuje význam osobných asistentov pre prácu poslancov a opätovne zdôrazňuje, že podporuje prijatie skutočného a zmysluplného štatútu pre asistentov poslancov; ľutuje, že sa v tejto záležitosti urobilo veľmi málo; nalieha na Radu, aby prijala rozhodnutie týkajúce sa služobného poriadku ES: štatút asistentov poslancov EP (KOM(1998)0312), ktorý by mal nadobudnúť platnosť čo najskôr; Vzdelávanie a rozvoj 47. uvedomuje si nedostatočnú dostupnosť odbornej prípravy poskytovanej asistentom a zamestnancom pri vstupe do služby v Európskom parlamente; domnieva sa, že pri rozvoji odborného vzdelávania a úvodných školení by bolo potrebné zaviesť komplexnejší prístup s cieľom umožniť asistentom a zamestnancom vykonávať svoje úlohy profesionálnym spôsobom a dosahovať vysoký štandard práce; zároveň je potrebné rozšíriť pôsobnosť Európskej administratívnej školy; 48. navrhuje, aby sa vytvoril program stáží pre ľudí so zdravotným postihnutím s cieľom lepšie umožniť ich zaradenie do európskeho pracovného prostredia; vyzýva ostatné inštitúcie, aby navrhli podobný program; Nehnuteľný majetok 49. poukazuje na to, že politika nákupu nehnuteľností a budov priniesla pozitívne a hmatateľné výsledky, zabezpečila Európskemu parlamentu silnú základňu aktív a vytvorila úspory, ktoré mu umožnili financovať iné projekty; 50. vyzýva predsedníctvo, aby zabezpečilo, že všetky budovy Európskeho parlamentu zodpovedajú požiadavkám ochrany životného prostredia a že sú prispôsobené potrebám užívateľov, najmä potrebám zdravotne postihnutých osôb; 51. vyzýva predsedníctvo, aby zabezpečilo, že neoddeliteľnou súčasťou procesu získavania budov pre Európske domy bude rozsiahle uverejňovanie výzvy na predkladanie ponúk v miestnych médiách a že všetky doručené ponuky budú obsiahnuté v spise, ktorý sa predkladá príslušnému výboru pred prijatím rozhodnutia; 52. vzhľadom na predpokladané finančné obmedzenia v najbližších rokoch vyzýva predsedníctvo, aby uvažovalo o vytvorení viacročného plánu investícií do nehnuteľností namiesto ročného plánu a aby pokračovalo v politike urýchlených platieb; Zamestnanosť 53. vyzýva administratívu, aby zabezpečila, že náklady na ľudské zdroje sú v súlade s prevádzkovými požiadavkami a s finančnou situáciou inštitúcií a aby preskúmala možnosť presunu terajších zamestnancov na miesta namiesto zamestnávania zmluvných zamestnancov; 54. domnieva sa, že dlhodobo kvalitnú legislatívnu prácu Európskeho parlamentu by mali zabezpečovať zamestnanci s dlhodobými záväzkami voči Európskemu parlamentu, a nie zmluvní zamestnanci; 55. poveruje administratívu, aby riešila problém nedostatočného počtu zamestnancov v mnohých Európskych domoch vrátane tlačového pracovníka pre každú kanceláriu; túto istú požiadavku vyslovil už predchádzajúci spravodajca, ale nebola v plnom rozsahu uplatnená; 56. žiada administratívu, aby identifikovala všetky anomálie týkajúce sa zamestnania a čo najrýchlejšie podnikla kroky na ich vyriešenie; 57. konštatuje, že je možné očakávať problémy súvisiace so zvyšovaním veku pracovníkov a s tým súvisiacim odchodom zo služobného pomeru (od roku 2009 odíde zo služobného pomeru okolo 180 pracovníkov ročne); žiada administratívu, aby sa na očakávaný vzrast finančných potrieb primerane pripravili; 58. pripomína, že do štvrtého štvrťroka 2006 by mal byť zavedený nový softvér Streamline, čo by malo viesť k zníženiu počtu pracovných miest v ďalších rokoch; domnieva sa, že s výnimkou rozšírenia a prijímania veľmi obmedzeného počtu špecializovaných zamestnancov by sa nemali prijímať žiadni ďalší zamestnanci, čo by malo viesť ku skutočným úsporám v budúcnosti; Inventúrny súpis 59. berie na vedomie, že v roku 2007 nebude Európsky parlament realizovať nijaké nové veľké projekty; preto sa domnieva, že teraz je vhodná príležitosť na preskúmanie, hodnotenie a zmysluplný inventúrny súpis; žiada generálneho tajomníka, aby uskutočnil všetky zmeny, ktoré sa na základe takéhoto súpisu ukážu ako potrebné; Správy a informácie požadované pred prvým čítaním rozpočtu Európskeho parlamentu 60. žiada generálneho tajomníka, aby do konca júna 2006 poskytol tieto informácie a umožnil tým účinný rozhodovací proces: - správu o efektívnejšom zostavovaní rozpočtu, ktorá bola vyžiadaná na základe usmernení pre rozpočtový rok 2006 a ktorá zatiaľ nebola predložená; - analýzu finančných dôsledkov zavedenia írskeho jazyka ako dvadsiateho prvého pracovného jazyka Európskeho parlamentu; - správu o stave príprav na rozšírenie o Rumunsko a Bulharsko na pravidelnom základe, a najmenej v máji a v septembri správou o vývoji prijímania pracovníkov z Rumunska a Bulharska; - aktualizovanú správu, po ktorej aspoň v máji a v septembri pravidelne nasledujú správy o stave prijímania zamestnancov v súvislosti s rozšírením v roku 2004, najmä pokiaľ ide o jazykovú oblasť, s rozčlenením na úradníkov, dočasných a zmluvných pracovníkov; - návrhy na prepojenie Európskeho parlamentu s tými občanmi EÚ, ktorí nie sú užívateľmi internetu alebo ktorí k nemu nemajú prístup; - komplexnú správu o súčasnej situácii v oblasti odborného vzdelávania a rozvoja v inštitúciách; - aktualizovanú správu o nadobudnutí majetku Európskym parlamentom za posledné dva roky spolu s príslušnými finančnými informáciami a informáciami o potrebe kancelárskych priestorov v súvislosti s rozšírením v roku 2004 a nasledujúcim rozšírením; - aktualizovanú správu o rozdeľovaní prevádzkových nákladov medzi Komisiu a Európsky parlament so zreteľom na skutočné výdavky oboch inštitúcií; - inventarizáciu potrieb, ktorá identifikuje krátkodobé a strednodobé investičné potreby súvisiace s auditom EMAS, s cieľom dosiahnuť z dlhodobého hľadiska čo najlepšie výsledky; 61. do 1. septembra 2006 žiada: - strednodobý rozpočtový prehľad o stave plnenia v tomto roku; Európskemu parlamentu to umožní lepšie posúdiť odhady predložené na rok 2007; - prehľad navrhovaných informačných projektov spolu s nákladmi a prínosmi a potrebami personálu ďalšími súvisiacimi informáciami; - správu o inventarizácii činností, najmä o: - činnostiach, ktoré neprinášajú pridanú hodnotu Európskemu parlamentu a o zvyšovaní efektívnosti racionalizáciou pracovných metód a zabezpečení prijateľného pomeru nákladov a prínosov pre európskych daňových poplatníkov; - o pokroku vzhľadom na rímsku správu EP a komplexné vyhodnotenie so zameraním sa na skutočný pokrok dosiahnutý za roky programu "Nastaviť latku vyššie" spolu s uskutočnením prieskumu; - interinštitucionálnej spolupráci a o možnostiach viditeľnej interinštitucionálnej spolupráce napríklad v oblasti informácií, kde by sa komplexnejším prístupom inštitúcií dalo zabrániť duplicite pri súčasnom rešpektovaní nezávislosti inštitúcií; Ostatné inštitúcie Rada 62. pripomína, že džentlmenská dohoda sa týka len administratívnych výdavkov; preto sa domnieva, že rozpočtová disciplína sa musí uplatniť aj pre rozpočtové prostriedky určené na pokrytie výdavkov na Spoločnú zahraničnú a bezpečnostnú politiku; Súdny dvor 63. pripomína, že rozpočtový orgán v decembri 2005 schválil opravný rozpočet č. 6/2005 s cieľom zriadiť Súd pre verejnú službu; očakáva sa, že výsledkom tejto reštrukturalizácie bude podstatné zníženie objemu práce Súdneho dvora; Dvor audítorov 64. víta úsilie Dvora audítorov o zlepšenie poskytovaných služieb, ako aj prijatie účtovníctva zohľadňujúceho časové rozlíšenie (Accrual Based Accounting), ktoré bolo vytvorené v spolupráci s Radou a so Súdnym dvorom; 65. domnieva sa, že o zvýšení počtu pracovníkov v pláne stavu zamestnancov by sa malo uvažovať len v strednodobom časovom horizonte, aj to len po zvážení všetkých možností presunu súčasných zamestnancov; Výbor regiónov 66. uvedomuje si, že Výbor regiónov čelil zložitej situácii v oblasti jazykovej služby; odporúča, aby sa Výbor regiónov usiloval dosiahnuť lepšie rozmiestnenie zamestnancov medzi podpornými a politickými pracovnými miestami; 67. oceňuje úsilie Výboru regiónov v oblasti informácií a spolupráce s Komisiou, najmä s jej GR tlače a komunikácie a GR regionálnej politiky, ako aj s existujúcimi regionálnymi sieťami ako Circom Regional; vyzýva Výbor regiónov, aby sa podelil o svoje skúsenosti v oblasti komunikácie s ostatnými inštitúciami; Európsky hospodársky a sociálny výbor 68. berie na vedomie obnovenie dohody o spolupráci medzi Európskym hospodárskym a sociálnym výborom a Komisiou; víta iniciatívu výboru z kvalitatívneho hľadiska hodnotiť stanoviská, ktoré poskytuje Komisii; navrhuje, aby výbor preskúmal možnosť dosiahnuť podobnú dohodu o spolupráci s Európskym parlamentom; Súčinnosť medzi Európskym hospodárskym a sociálnym výborom a Výborom regiónov 69. domnieva sa, že vytvorenie spoločnej služby bolo prínosné pre obidva výbory; spoločnú službu považuje za účinný a dynamický spôsob zamedzenia duplicity, zníženia nákladov a rozvoja atmosféry tímovej spolupráce bez zníženia kvality a efektívnosti poskytovaných služieb; vyzýva oba výbory, aby posúdili, ktoré ďalšie služby by sa mohli spoločne využívať rovnakým spôsobom; očakáva, že obidve strany predložia podrobnú spoločnú správu v tejto veci s osobitnými odporúčaniami ešte pred prvým čítaním rozpočtu na rozpočtový rok 2007; 70. berie na vedomie potreby oboch inštitúcií pri plenárnych zasadnutiach; vyzýva obidva výbory, aby zhodnotili svoje strednodobé požiadavky týkajúce sa zariadení umožňujúcich väčšie rokovania s cieľom lepšie využiť zariadenia Európskeho parlamentu; tieto požiadavky je potrebné čo najskôr predložiť Európskemu parlamentu; Európsky ombudsman 71. poznamenáva, že v rozpočte na rok 2006 bolo schválené prijímanie ďalších zamestnancov; očakáva preto, že nebudú predložené nijaké ďalšie požiadavky na dodatočné prijímanie zamestnancov a že pre rozpočet na rok 2007 bude pripravená konsolidácia plánu stavu zamestnancov; 72. vyzýva Európskeho ombudsmana, aby predložil svoje strednodobé priority spolu s ich finančným dosahom a tým Európskemu parlamentu umožnil zohľadniť ich pri vypracovaní odhadov na rok 2007; Európsky dozorný úradník pre ochranu údajov 73. poznamenáva, že platnosť administratívnej dohody o spolupráci medzi generálnymi tajomníkmi Európskeho parlamentu a Komisie, zástupcom generálneho tajomníka Rady a Európskym dozorným úradníkom pre ochranu údajov sa skončí 16. januára 2007; domnieva sa, že administratívna podpora je veľmi vítaná najmä v podmienkach rozpočtovej disciplíny; poukazuje na to, že túto spoluprácu je možné zintenzívniť, a to predovšetkým uľahčením prístupu k počítačovému vybaveniu umiestnenému v jednotlivých budovách; vyzýva dotknuté inštitúcie, aby do konca roka vytvorili rámec pre ďalšiu dohodu, ktorá by bola platná počas dlhšieho obdobia; 74. vyzýva Európskeho dozorného úradníka pre ochranu údajov, aby Európskemu parlamentu predložil svoje strednodobé priority vrátane ich finančného vplyvu, a tým Európskemu parlamentu umožnil zhodnotiť tieto priority, najmä ak budú v oblastiach, v ktorých je nevyhnutná podpora týkajúca sa budov a logistiky; * * * 75. poveruje svojho predsedu, aby postúpil toto uznesenie Rade, Komisii, Súdnemu dvoru, Dvoru audítorov, Európskemu hospodárskemu a sociálnemu výboru, Výboru regiónov, Európskemu ombudsmanovi a Európskemu dozornému úradníkovi pre ochranu údajov. [1] Ú. v. ES L 253, 7.10.2000, s. 42. [2] Ú. v. ES L 248, 16.9.2002, s. 1. [3] Ú. v. ES C 172, 18.6.1999, s. 1. Dohoda naposledy zmenená a doplnená rozhodnutím Európskeho parlamentu a Rady 2005/708/ES (Ú. v. EÚ L 269, 14.10.2005, s. 24). [4] Ú. v. EÚ C 301, 30.11.2005, s. 1. --------------------------------------------------